作者：姚勉
词牌/韵律：贺新郎

paragraphs: 薄晚收残暑。
叹西风、暗换流年，又还如许。
鸦背斜阳初敛影，云淡新凉天宇。
人袖手、阑干凝伫。
邻笛唤将乡思动，听秋声、又入梧桐雨。
秋到也，尚羁旅。
故人只在江南渚。
想应嫌、久恋东华，软红尘土。
寄远裁衣知念否，新月家家砧杵。
魂梦想、鹅黄金缕。
雁影不来天更远，写书成、欲寄恁谁与。
知客恨，两蛩语。